היה היה

הָיֹה הָיָה (בצרפתית: Il était une fois) הוא זיכיון של סדרות חינוכיות-לימודיות לילדים מבית היוצר של חברת ההפקות הצרפתית פרוסידיס של אלבר בארייה. הסדרות עוסקות בלימוד נושאים מתחום המדע וההיסטוריה בעזרת סיפורים עלילתיים. כל סדרה עוסקת בנישה אחרת בהתאם לשמה.
 היה היה - האדם - סדרת טלוויזיה על התפתחות האדם בהיסטוריה והתפתחות הציוויליזציות.
 היה היה - החלל - סדרת טלוויזיה ללימוד תולדות החלל וחקר החלל האנושי בעזרת עלילה של סדרת מדע בדיוני.
 היה היה - החיים - סדרת טלוויזיה ללימוד ביולוגיה וגוף האדם.
 היה היה - האמריקאים - סדרת טלוויזיה על תולדות אמריקה.
 היה היה - ממציאים - סדרת טלוויזיה על הביוגרפיות של הממציאים הגדולים ביותר.
 היה היה - מגלי ארצות - סדרת טלוויזיה על הביוגרפיות של מגלי הארצות.
 היה היה - כדור הארץ - סדרת טלוויזיה בנושאי אקולוגיה, איכות הסביבה ושמירה על משאבי כדור הארץ.
היה היה - החפצים - סדרת טלוויזיה המתמקדת בחפצים המשומשים בחיי היום יום.
בעקבות הסדרות התחילה חברת פרוסידיס לשדר פודקאסט שעוסק בנושאים מגוונים החל בסוסים וכלה במגדל אייפל.

הדמויות 

 הזקן החכם (Maestro) - משמש כראש השבט, ככהן דת, כיועץ לשליט, כממציא וכמדען, פילוסוף או רופא. הזקן הוא בעל זקן לבן ארוך שמכסה את כל גופו ולפעמים הוא בעל נטיות לפיזור וישנוניות. הוא מתואר כחכם וטוב לב. לכל פרק בתוכנית יש את ה'זקן החכם' של אותה התקופה והוא מייצג במידה רבה את החכמה, הקדמה, ואת התבונה האנושית. בדרך כלל כשנפטר הזקן החכם הדבר מביא לצער ולכאב של הדמויות המבכות את פטירתו.
 האיש הרגיל, פייר (Pierre) - מייצג את הדמות של האדם הטוב, בדרך כלל מתוארת התבגרותו מילדות עד להיותו אדם בוגר אך צעיר (הוא בדרך כלל מוצג החל מילד ועד לסביבות שנות ה-20 לחייו) .
 "השמנמן" (le Gros) - חברו של פייר. אדם גדל-גוף, בעל שיער ג'ינג'י וכוח פיזי רב. הוא לעיתים קצת מגושם, אך הוא חזק מאוד. לרוב כוחו מוגזם מאוד, למשל: כאשר מכים אותו בחרב הוא לא נפגע. הוא בדרך כלל מגן על חברו, הנער הטוב, ועל חברותיהם, מפני צמד הבריונים הרעים.
 האשה הרגילה, פיירט (Pierrette) - אשה בלונדינית, שמשמשת מושא אהבתו/אשתו של פייר.
 הילד הטוב, דוֹדוֹ - בנם של פייר ופיירט.
 פסי (Psi) - נערה שחורת שיער ושחומת עור, מושא אהבתו של דודו כאשר זה מתבגר.
 הילדה פירט - ביתם של פייר ופיירט
 "הרשע הגדול" (le Teigneux) - בריון גדל גוף שנהנה להציק לאחרים ולתקוף אותם. הוא חזק, אך השמנמן הג'ינג'י חזק ממנו. לעיתים קרובות הוא בעל סמכות או תפקיד פיקודי: קפטן, מפקד, אדון, אציל או מלך, לא מופיע בהיה היה - סולאר אימפולס
 "הרשע הקטן" (le Nabot) - חברו של הבריון הגדול, חלש וקטן, אך תככן וערמומי. בעל צחקוק זדוני. ידוע בישראל גם בכינוי "הגמד הרשע" ו"הג'ינג'י הקטן". שתי דמויות הרשעים מייצגות את הצדדים האנושיים הרעים כמו אכזריות, רודנות, תאוות כוח ותאוות בצע, ומגלמים דמויות כמו רודנים, ברונים ואצילים אכזריים, נוכלים, או חלק מהמון ראקציונרי (כמו למשל בהמצאת הרכבת בפרק 23 בהיה היה - האדם). לעיתים קרובות הרשע הקטן יהיה שווה או נחות לרשע הגדול: יועץ, חבר, משרת או עוזר.
 "האינטלקטואל" - דמות המייצגת פעמים רבות את הזרם האינטלקטואלי של התקופה, בעל אופי חלש אך חזק כאשר הוא מגן על פירט אשתו, לעיתים קרובות מנוצל בידי הרשעים, אדם שצבע עורו בהיר יותר משל שאר הדמויות ושערו חום, בסדרות מאוחרות הוא מרכיב משקפיים.
 מוניה - נערה שחורת שער וצהובת עור, אחת מתלמידיו של הזקן החכם
 אלי - נער שחום עור, אחיה של פסי ואחד מתלמידיו של הזקן החכם.
 השעון - מציג את השנה בה האירועים מתרחשים. לעיתים בעל אופי משל עצמו ומגיב בהתאם למתרחש. לדוגמה, הוא לעיתים מתלונן, כאשר הזמן מואץ שנים רבות מדי קדימה או שהוא בוהה במסך כאשר משהו מעניין מתרחש, בהיה היה - כדור הארץ מתברר כי הוא יכול גם לשמש כמכונת זמן וכחללית.

ערכים שבהם תבנית אתר רשמי אינה מתאימה להוספה אוטומטית
ערוץ לוגי: תוכניות רכש